13. ΑΠΟΦΑΣΗ ΥΠΟΥΡΓΩΝ ΕΡΓΑΣΙΑΣ ΚΑΙ ΚΟΙΝΩΝΙΚΩΝ ΥΠΗΡΕΣΙΩΝ Αριθ. 40073 της 2 / 10 Μαρτ. 1981  (ΦΕΚ Β΄ 135) Περί καθιερώσεως ενιαίου βιβλιαρίου Εργασίας και Υγείας Μισθωτών Ξενοδοχείων. Έχοντας υπόψη: α)Τις διατάξεις του Α.Ν. 394/1936 «περί χαρακτηρισμού και όρων εργασίας προσωπικού ξενοδοχείων». β)Τις διατάξεις του Α.Ν. 2520/1940 «περί υγειονομικών διατάξεων». γ)Τις διατάξεις του Νόμ. 1077/1980 «περί απασχολήσεως και μετεκπαιδεύσεως μισθωτών τουριστικών επιχειρήσεων». δ)Τα έγγραφα με αριθ. 40027/26.1.81 του Υπουργείου Εργασίας και Α1Β/959/2.3.81 του Υπουργείου Κοινωνικών Υπηρεσιών, αποφασίζουμε: 1.Καθιερώνουμε ενιαίο Βιβλιάριο Εργασίας και Υγείας Μισθωτών Ξενοδοχείων, στο οποίο περιλαμβάνονται το Βιβλιάριο Εργασίας που προβλέπεται από τις διατάξεις του Νόμ. 1077/1980 και το Βιβλιάριο Υγείας που προβλέπεται από τις εκάστοτε υγειονομικές διατάξεις, οι οποίες εκδίδονται βάσει των διατάξεων του Α.Ν. 2520/1940. 2.Στο ενιαίο αυτό Βιβλιάριο οι ιατρικές πιστοποιήσεις είναι εκείνες που προβλέπονται από τις εκάστοτε υγειονομικές διατάξεις για το βιβλιάριο υγείας και πρέπει να διασφαλίζουν ότι ο κάτοχός του δεν πάσχει από μεταδοτική ή μολυσματική νόσο. 3.Με το ενιαίο αυτό Βιβλιάριο θα πρέπει να είναι εφοδιασμένοι μετά τη 2 Ιουν. 1981 όλοι οι μισθωτοί ξενοδοχείων ολόκληρης της Χώρας, οι οποίοι απασχολούνται σε θέσεις του κυρίως ξενοδοχειακού προσωπικού, κατά την έννοια του άρθρ.1 του Α.Ν. 394/1936, ή ως βοηθοί ή μαθητευόμενοι του κυρίως ξενοδοχειακού προσωπικού ή βοηθοί μαγείρων ή ζαχαροπλαστών ή ως εργάτες αποσκευών ή πλύντες ή σιδερωτές ή σε θέσεις του επικουρικού προσωπικού του μαγειρείου ή ζαχαροπλαστείου του ξενοδοχείου. 4.Από την υποχρέωση εφοδιασμού με το ενιαίο αυτό Βιβλιάριο εξαιρούνται: α.Οι επιχειρηματίες ξενοδοχειακών επιχειρήσεων και τα μέλη της οικογενείας τους που απασχολούνται στην ξενοδοχειακή τους επιχείρηση αλλά όχι σαν μισθωτοί. β.Οι μισθωτοί ξενοδοχειακών επιχειρήσεων, οι οποίοι απασχολούνται σε θέσεις του ξενοδοχείου άλλες από τις αναφερόμενες στην προηγούμενη παρ.3. γ.Από τους απασχολούμενους στις θέσεις που αναφέρονται στην προηγούμενη παρ.3, οι: 1)Έλληνες και ομογενείς φοιτητές ή σπουδαστές Ανωτάτων ή Ανωτέρων Σχολών, οι οποίοι απασχολούνται κατά την περίοδο από 1 Ιουνίου μέχρι 31 Οκτωβρίου κάθε έτους, εφόσον η ιδιότητά τους αυτή αποδεικνύεται με επίσημα έγγραφα. 2)Σπουδαστές Επαγγελματικών ή Τεχνικών Σχολών, για τους οποίους απαιτείται απασχόληση σε ξενοδοχειακές επιχειρήσεις για πρακτική άσκηση. 5.Για όσους εξαιρούνται, κατά την προηγούμενη παρ.4, της υποχρεώσεως εφοδιασμού με το ενιαίο βιβλιάριο Εργασίας και Υγείας μισθωτών Ξενοδοχείων, εξακολουθούν να έχουν εφαρμογή οι εκάστοτε υγειονομικές διατάξεις περί Βιβλιαρίων Υγείας. 6.Κατά των εργοδοτών, οι οποίοι προσλαμβάνουν ή απασχολούν μισθωτούς κατά παράβαση των διατάξεων των προηγουμένων παραγράφων και των σχετικών Νόμων, επιβάλλονται, από τα αρμόδια κατά περίπτωση όργανα, οι κυρώσεις που προβλέπονται από το άρθρ.3 παρ.3 του νόμ. 1077/80, παράλληλα με εκείνες που προβλέπονται από το άρθρ.3 του Α.Ν. 2520/40, όπως τροποποιήθηκε και συμπληρώθηκε μεταγενεστέρως. Η απόφαση αυτή, της οποίας η ισχύς αρχίζει από τις 2 Ιουν. 1981, να δημοσιευθεί στην Εφημερίδα της Κυβερνήσεως. 